CELEX: 32010D0363
Language: sl
Date: 2010-06-28 00:00:00
Title: 2010/363/: Sklep Komisije z dne 28. junija 2010 o priznavanju Alžirije glede izobrazbe, usposabljanja in izdajanja spričeval pomorščakov v smislu priznavanja spričeval o usposobljenosti (notificirano pod dokumentarno številko C(2010) 4226)

30.6.2010   
            
            
               SL
            
            
               Uradni list Evropske unije
            
            
               L 163/42
            
         SKLEP KOMISIJE
   z dne 28. junija 2010
   o priznavanju Alžirije glede izobrazbe, usposabljanja in izdajanja spričeval pomorščakov v smislu priznavanja spričeval o usposobljenosti
   (notificirano pod dokumentarno številko C(2010) 4226)
   (2010/363/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti člena 19(3) Direktive,
   ob upoštevanju dopisa ciprskih organov z dne 13. maja 2005 z zahtevo po priznavanju Alžirije v smislu priznavanja spričeval o usposobljenosti, ki jih izda ta država.
   ob upoštevanju naslednjega:
   
               (1)
            
            
               Države članice se lahko odločijo, da potrdijo spričevala o usposobljenosti pomorščakov, ki jih izdajo tretje države, če Komisija zadevni tretji državi priznava, da zagotavlja upoštevanje zahtev Mednarodne konvencije o standardih za usposabljanje, izdajanje spričeval in ladijsko stražarjenje pomorščakov (konvencija STCW) (2) iz leta 1978, kakor je bila spremenjena.
            
         
               (2)
            
            
               Na podlagi zahteve ciprskih organov je Komisija ocenila sisteme pomorskega izobraževanja, usposabljanja in izdajanja spričeval v Alžiriji, da bi preverila, ali ta država izpolnjuje zahteve konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ta ocena je temeljila na rezultatih inšpekcijskega pregleda za ugotavljanje dejstev, ki so ga opravili strokovnjaki Evropske agencije za pomorsko varnost v septembru 2006.
            
         
               (3)
            
            
               Kjer so bile med ocenjevanjem skladnosti s konvencijo STCW ugotovljene pomanjkljivosti, so alžirski organi dali Komisiji zahtevane zadevne informacije in dokaze glede izvajanja ustreznih in zadostnih korektivnih ukrepov za urejanje večine teh zadev.
            
         
               (4)
            
            
               Preostale pomanjkljivosti pri postopkih usposabljanja in izdajanja spričeval za pomorščake se v glavnem nanašajo na pomanjkanje posebnih pravnih določb glede uporabe simulatorjev in izrecno medsebojno ustrezanje med imenovanjem alžirskih spričeval o usposobljenosti in nekaterimi z usposabljanjem povezanimi zahtevami konvencije STCW in z njo povezanega kodeksa. Zato so bili alžirski organi pozvani, da v zvezi s tem izvedejo nadaljnje korektivne ukrepe. Vendar te pomanjkljivosti ne upravičujejo dvomov v splošno raven skladnosti alžirskih sistemov glede izobraževanja, usposabljanja in izdajanja spričeval pomorščakov s konvencijo STCW.
            
         
               (5)
            
            
               Izid ocenjevanja skladnosti in ocena informacij, ki so jih poslali alžirski organi, kažeta, da Alžirija upošteva zadevne zahteve konvencije STCW, pri čemer je ta država sprejela primerne ukrepe za preprečevanje goljufij, povezanih s spričevali, in bi jo Unija zato morala priznati.
            
         
               (6)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Glede izobrazbe, usposabljanja in izdajanja spričeval pomorščakov se Alžirija priznava v smislu priznavanja spričeval o usposobljenosti, ki jih izda ta država.
   Člen 2
   Ta sklep je naslovljen na države članice.
   Člen 3
   Ta sklep začne veljati na dan, ko se o njem uradno obvestijo države članice.
   
      V Bruslju, 28. junija 2010
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.